b"\n_START_ARTICLE_\nLimitan\xc4\x97jai\n_START_PARAGRAPH_\nLimitan\xc4\x97jai (lot. limitanei, i\xc5\xa1 lot. milites limitanei 'pasienio kareiviai', pagal lot. limes romanus 'Romos ribos')\xc2\xa0\xe2\x80\x93 v\xc4\x97lyvosios Romos imperijos (v\xc4\x97liau\xc2\xa0\xe2\x80\x93 Bizantijos imperijos) kareiviai, sudar\xc4\x99 pasienio \xc4\xafgulas._NEWLINE_Limitan\xc4\x97jai buvo lengvieji p\xc4\x97stininkai, saugoj\xc4\x99 tolimas Romos valstyb\xc4\x97s sienas ir pasienio rajonus. Prireikus jie tur\xc4\x97davo sulaikyti \xc4\xafsiver\xc5\xbeus\xc4\xaf prie\xc5\xa1\xc4\x85, kol \xc5\xa1\xc4\xaf gal\xc4\x97s kontraatakuoti pagrindin\xc4\x97 kariuomen\xc4\x97. Limitan\xc4\x97j\xc5\xb3 paj\xc4\x97gos atsirado III a. pabaigos karini\xc5\xb3 reform\xc5\xb3 metu ir, manoma, kad jos prat\xc4\x99s\xc4\x97 imperijos egzistavim\xc4\x85, nes gana ilgai pad\xc4\x97davo atremti barbar\xc5\xb3 \xc4\xafsiver\xc5\xbeimus.\n_START_SECTION_\nLimitan\xc4\x97j\xc5\xb3 ypatumai\n_START_PARAGRAPH_\nLimitan\xc4\x97jai buvo sukurti beveik tuo pa\xc4\x8diu metu kaip ir komitatensiai. Limitan\xc4\x97jai buvo lengviau ginkluoti ir ma\xc5\xbeiau patyr\xc4\x99 u\xc5\xbe komitatensius. Limitan\xc4\x97j\xc5\xb3 pagrindiniai ginklai buvo ietys, o \xc5\xa1arvuoti jie buvo lorikomis hamatomis. J\xc5\xb3 paskirtis buvo trukdyti \xc4\xafsiver\xc5\xbeusiems prie\xc5\xa1ams, sul\xc4\x97tinti j\xc5\xb3 jud\xc4\x97jim\xc4\x85 savoje teritorijoje, kad stambesn\xc4\x97s ir galingesn\xc4\x97s komitatensi\xc5\xb3 paj\xc4\x97gos sp\xc4\x97t\xc5\xb3 atvykti ir sutriu\xc5\xa1kinti \xc4\xafsiver\xc5\xbeus\xc4\xaf prie\xc5\xa1\xc4\x85._NEWLINE__NEWLINE_Komitatensiai sudar\xc4\x97 pagrindin\xc4\x99 Romos legion\xc5\xb3 dal\xc4\xaf, tai buvo profesional\xc5\xabs sunkieji p\xc4\x97stininkai (atitik\xc4\x99 ankstesniosios Romos kariuomen\xc4\x97s principus ir triarijus, kurie buvo sunkiai ginkluoti kalavijininkai)._NEWLINE_Nors limitan\xc4\x97jai buvo silpnesn\xc4\x97 kariuomen\xc4\x97 u\xc5\xbe Romos legionus, ta\xc4\x8diau jie buvo gerai ginkluoti ir treniruoti, ypa\xc4\x8d palyginti su kariuomen\xc4\x97mis, kokias tur\xc4\x97jo to meto Romos kaimynai\xc2\xa0\xe2\x80\x93 germanai, keltai, iran\xc4\x97nai ir kiti, kuriuos patys rom\xc4\x97nai vadino barbarais.\n_START_SECTION_\nPasekm\xc4\x97s\n_START_PARAGRAPH_\nPo karini\xc5\xb3 reform\xc5\xb3 Romos kariuomen\xc4\x97s gynybin\xc4\x97 galia padid\xc4\x97jo, ta\xc4\x8diau tai suk\xc4\x97l\xc4\x97 sav\xc5\xb3 problem\xc5\xb3._NEWLINE_Konstantin\xc4\x85 I kritikavo u\xc5\xbe tai, kad jis leido atsirasti \xe2\x80\x9eantrar\xc5\xab\xc5\xa1iams\xe2\x80\x9c p\xc4\x97stininkams, kuriuos da\xc5\xbenai verbuodavo i\xc5\xa1 ne rom\xc4\x97n\xc5\xb3, kuriems buvo pavesta saugoti neramiausius Romos regionus. Elitiniai komitatensiai ir Scholae Palatinae (v\xc4\x97lyvosios Romos imperatori\xc5\xb3, pvz., Konstantino I, asmens sargybiniai) buvo nepatenkinti, kad jiems teko papras\xc4\x8diausia r\xc5\xabm\xc5\xb3 apsauga ir kad jiems tenka veikti kaip papras\xc4\x8diausiai miest\xc5\xb3 policijai, kol netoliese prie sienos nekyla pakankamai rimta gr\xc4\x97sm\xc4\x97, kad prireikt\xc5\xb3 j\xc5\xb3 kaip kari\xc5\xb3._NEWLINE_Limitan\xc4\x97j\xc5\xb3 paj\xc4\x97g\xc5\xb3 kovin\xc4\x97 parengtis palaipsniui smuko, kadangi jiems tekdavo gyventi prastomis s\xc4\x85lygomis nuskurdusiuose u\xc5\xbekampi\xc5\xb3 miestuose, ne taip, kaip komitatensiai, kurie b\xc5\xabdavo \xc4\xafkurdinami labiau klestin\xc4\x8diuose imperijos regionuose. Tai gadino v\xc4\x97lyvosios Romos imperijos disciplin\xc4\x85 ir moral\xc4\x99. Einant laikui limitan\xc4\x97jai nus\xc4\x97sdavo savo bazavimosi vietose, jie \xc4\x97m\xc4\x97 darytis ne tik kareiviais, bet ir \xc5\xabkininkais bei \xc5\xbeemi\xc5\xb3 savininkais. Jie \xc4\xafsitaisydavo \xc5\xa1eimas ir imdavo pragyventi i\xc5\xa1 \xc5\xbeem\xc4\x97s \xc5\xabkio, o ne vien i\xc5\xa1 karin\xc4\x97s tarnybos._NEWLINE_\xc4\xaegyvendintos karin\xc4\x97s reformos leido Romos imperijai po Konstantino valdymo pratempti dar 140 met\xc5\xb3, nors tuo metu palei Romos imperij\xc4\x85 vyko gausios migracijos ir \xc4\xafsiver\xc5\xbeimai i\xc5\xa1 \xc5\xa1iaur\xc4\x97s ir ryt\xc5\xb3, veik\xc4\x97 tokios tautos kaip hunai, gotai, vandalai, ostrogotai, sarmatai, alanai, burgundai, saksai, frankai, kurie palaipsniui silpnino Romos imperij\xc4\x85, kol \xc5\xa1i 476\xc2\xa0m. \xc5\xbelugo."